Juba varahommikul kella 8ks oodatakse kõiki huvilisi jalgratastega Paide raekoja ette, et sealt üheskoos läbi varahommikuse linna järve äärde liikuda ja sel moel unisust peletada. Paide rattapoe eestvedamisel aset leidev Velokulg pole võistlussõit, vaid mõnusas ja rahulikus tempos kulgemine.
Järve äärde jõudnuid aga oodatakse edasi korvpalliplatsile, kus kell 9 algab jooga. Samal kellaajal antakse tehisjärve pumbajaama juures avalöök õngitsemisvõistlusele. «Meil on soov võimalikult palju kalamehi-naisi-lapsi leida,» selgitas järvepäeva korraldusmeeskonda kuuluv Paide avatud noortekeskuse juht Margit Udam, täpsustamaks, kellele kell 9 algav ja keskpäeval lõppev õngitsemisvõistlus suunatud on.